Diari Oficial de la Generalitat Valenciana


Sumari del DOGV 5214, del 08-03-2006 (2006/2112)

Notificació a Solares y Construcciones, SA i José Valladares Alvarez. Judici ordinari número 628/2004.
------------------------------------------------------------------------------------------------------

### Dades del document

Número de DOGV
:   5214

Data del DOGV
:   08-03-2006

Secció del DOGV
:   IV. ADMINISTRACIÓ DE JUSTÍCIA - A) EDICTES I CÈDULES DE NOTIFICACIÓ D'INTERLOCUTÒRIES, PROVISIONS I SENTÈNCIES

Número del document
:   2006/2112


Organisme emissor
:   Jutjat de Primera Instància Número 21 de València

Tipus de document
:   Anunci

Notificació a Solares y Construcciones, SA i José Valladares Alvarez. Judici ordinari número 628/2004. [2006/M2112]  
Pel present edicte es fa saber:   
Que en este Jutjat se seguix judic ordinari amb el número 628/2004, a instància de Felipe Escobedo Edó i Isabel Martínez Clemente, representats pel procurador senyor García Reyes Comino, Antonio, i assistits per la lletrada Rosa Recoba Terrón, contra Solares y Construcciones, SA i José Valladares Alvarez, en què la magistrada Matilde Sabater Alamar ha acordat el dia de hui notificar la sentència dictada en les presents actuacions al demandat, que es troba en ignorat parador, Solares y Construcciones, SA; l'encapçalament i la decisió de la sentència literalment són com es diu tot seguit:  
Sentència número 202.  
València, 24 de novembre de 2005.  
Matilde Sabater Alamar, magistrada jutgessa del Jutjat de Primera Instància número 21 de València, ha vist les presents actuacions de judici ordinari, registrades amb el número 628/2004, en virtut de la demanda interposada per Felipe Escobedo Edó, representat pel procurador Antonio García Reyes Comino i assistit de la lletrada Rosa Recoba Terrón, contra l'entitat Solares y Construcciones, SA, representada per la procuradora Elena Gil Bayo i assistida del lletrat Rafael Bonmatí Llorens, així com contra José Valladares Alvarez, rebel en les presents actuacions; és objecte de pleit l'obtenció d'una sentència declarativa de domini i condemna de fer.  
Antecedents de fet:   
1. Antonio García Reyes Comino, en nom i representació de Felipe Escobedo Edó, va interposar demanda de judici ordinari contra les entitats indicades en l'encapçalament de la present resolució en què se sol·licitava es declarara per part del Jutjat que Felipe Escobedo Edó i la seua esposa Isabel Martínez Clemente, casada sota el règim legal de guanys són els propietaris de l'habitatge situat al carrer de Bernardo Gómez Igual, número 5, 11a, inscrita en el Registre de la Propietat número 10 de València, al tom 2219, llibre 192, foli 38, finca 20314, i es condemnava els demandats a sotmetre-s'hi, inclòs l'atorgament de l'escriptura per part del Jutjat ja que el codemandat senyor Valladares, amb DNI número 9503199, es troba en parador desconegut, com a base de tal pretensió s'al·lega que el 21 d'octubre de 1955 José Valladares Alvarez va subscriure amb l'entitat Solares y Construcciones, SA, contracte de compromís de venda a favor seu en relació amb l'habitatge anteriorment indicat José Valladares va cedir els drets que tenia sobre tal contracte a Felipe Escobedo Edó en virtut de contracte de 27 de setembre de 1960, i va comunicar tal fet a l'entitat venedora Socusa, SA. Des d'este moment, l'actor i la seua esposa van prendre possessió de l'habitatge i van pagar tot el degut a Socusa, SA, estaven donats d'alta en aigua, llum i la resta de subministraments propis de l'habitatge, estaven empadronats en esta i figuraven com a titulars cadastrals de l'immoble en qüestió.  
2. Admesa a tràmit la demanda, per mitjà d'Interlocutòria dictada el 29 de novembre de 2004, es va acordar substanciar-la pels tràmits del judici ordinari, i citar els demandats perquè en el termini de 20 dies comparegueren i contestaren la demanda, cosa que va fer únicament l'entitat Solares y Construcciones, SA en el sentit d'assentir a les pretensions deduïdes de contrari. Citat en legal forma José Valladares Alvarez, este no es va personar en les actuacions i va ser declarat en rebel·lia, mitjançant Provisió dictada el 14 d'octubre de 2005; es va fixar data per a la celebració de l'audiència prèvia.  
3. L'audiència prèvia es va celebrar el 18 de novembre de 2005 amb l'assistència únicament de l'actora la qual va ratificar la seua sol·licitud i donada la rebel·lia del senyor Valladares, la part actora va sol·licitar la recepció del pleit a prova proposant prova documental, la qual va ser admesa i van quedar posteriorment les actuacions vistes per a dictar sentència.  
4. De la postura mantinguda pels demandats compareguts i documentació que s'adjuntava a la demanda, han de considerar-se acreditats tots els fets al·legats per la representació processal del demandant com a base de la seua pretensió i que han quedat exposats en l'antecedent de fet primer de la present resolució.  
Fonaments de dret  
1. Exercita la part actora en el present procediment una acció declarativa de domini en relació a l'immoble siti al carrer de Bernardo Gómez Igual, número 5, porta 11a, basant-se en l'article 348 del Codi Civil, en relació amb els articles 1445 i concordants del Codi Civil, sota l'al·legació del contracte privat de compromís de venda que es va subscriure en relació al dit habitatge entre l'entitat Socusa, SA i José Valladares Alvarez li va ser cedit per este últim mitjançant un nou contracte de data 27 de setembre de 1960, fet que va ser posat en coneixement de la venedora Socusa, SA, la qual des de tal moment s'ha relacionat directament amb Felipe Escobedo Edó, qui ha pagat tot el preu de la venda, i ha pres possessió de l'immoble en el moment de la cessió i fins a hui. La mercantil codemandada va assentir a l'esmentada pretensió per ser certs tots els fets al·legats, no així José Valladares Alvarez que ha sigut declarat rebel en les presents actuacions després de ser citat mitjançant edictes, a causa que ha sigut impossible localitzar-lo.  
Davant de tal situació processal, i malgrat que l'article 21 de la Llei d'Enjudiciament Civil vigent, establix en el seu paràgraf 1. que: «Quan el demandat s'assentisca a totes les pretensions de l'actor, el tribunal dictarà sentència condemnatòria d'acord amb el que este ha sol·licitat però si l'assentiment es fera en frau de llei o suposara renúncia contra l'interés general o en perjudici de tercers, es dictarà interlocutòria rebutjant-lo i seguirà endavant el procés», ha de tindre's en compte que l'article 496 de la Llei d'Enjudiciament Civil en el seu paràgraf segon establix que «la declaració en rebel·lia no serà considerada com a assentiment ni com a admissió dels fets de la demanda, excepte els casos en què la llei expressament dispose el contrari», la qual cosa implica que correspon a la part actora acreditar els fets al·legats com a base de la seua pretensió perquè esta prospere, seguint les normes generals de la càrrega de la prova establides en l'article 217 de la llei anteriorment citada.  
2. De l'extensa prova documental practicada a instàncies de la part actora i que va ser acompanyada per esta al seu escrit de demanda, es desprén la veracitat de cadascun dels fets que l'esmentada part al·lega com a base de la seua pretensió per la qual cosa la demanda ha d'estimar-se íntegrament, màximament si es té en compte que l'entitat venedora s'ha assentit sense que puga considerar-se que hi ha frau de llei o que ens trobem davant d'una actuació contrària a l'interés general o que perjudique tercers.  
Quant a la petició que s'atorgue escriptura pública ha d'aclarir-se que les despeses que es generen seran de compte de la part actora, atés que així s'establia en el contracte inicial de compromís de venda que va ser cedit al senyor Edó.  
És procedent, doncs, dictar sentència estimatòria.  
3. En matèria de costes, tenint en compte el contingut dels articles 394 i 395 de la Llei d'Enjudiciament Civil, de la Llei 1/2000 de 7 de gener, i entenent que no ha existit mala fe en l'entitat Socusa, SA que ha assentit a les pretensions deduïdes de contrari, no és procedent efectuar especial pronunciament quant a les produïdes a la seua instància. Respecte a les costes produïdes a instàncies de la part actora, estes haurà de pagar-les José Valladares Alvarez.  
Vist el contingut dels preceptes legals citats i la resta de general i pertinent aplicació.  
Decisió:   
Que estimant íntegrament la demanda interposada per Felipe Escobedo Edó contra l'entitat Solares y Construcciones, SA i José Valladares Alvarez:  
a) Declare que Felipe Escobedo Edó i la seua esposa Isabel Martínez Clemente són propietaris de l'habitatge situat a València, carrer de Bernardo Gómez Igual, número 5, porta 11, immoble inscrit en el Registre de la Propietat número 10 de València al tom 2219, llibre 192, foli 38, finca 20498.  
b) Condemne l'entitat Solares y Construcciones, SA i José Valladares Alvarez a estar i passar pel contingut de la present declaració.  
c) Condemne l'entitat Solares y Construcciones, SA i José Valladares Alvarez, a atorgar la corresponent escriptura pública de compravenda en relació amb l'habitatge en qüestió, escriptura que serà efectuada una vegada la present resolució adquirisca fermesa amb la intervenció d'este tribunal si fóra necessari, i la part actora correrà amb les despeses que ocasione l'atorgament d'escriptura i la posterior inscripció.  
Les costes causades a la part actora les pagarà José Valladares. No s'efectua especial declaració quant a la resta de costes.  
Incloeu la present resolució en el llibre de sentències i deixeu-ne testimoni en les actuacions; notifiqueu a les parts i poseu en el seu coneixement que esta no és ferma i que es pot interposar-hi recurs d'apel·lació, que resoldrà l'Audiència Provincial de València, el qual es prepara davant d'este Jutjat en el termini de cinc dies seguint els tràmits establits en els articles 457 i següents de la vigent Llei d'Enjudiciament Civil.  
Esta és la meua sentència, que pronuncie, mane i firme.  
I perquè valga d'edicte de notificació de la sentència al demandat, en parador ignorat, estenc el present edicte.  
València, 8 de febrer de 2006.. El secretari: Nicolás González Soria.